CELEX: 32009D0488
Language: el
Date: 2009-06-11 00:00:00
Title: 2009/488/ΕΚ,ΕυͿατόμ: Απόφαση της Επιτροπής, της 11ης Ιουνίου 2009 , για τη σύναψη μνημονίου συμφωνίας μεταξύ της Ευρωπαϊκής Επιτροπής και του Ευρωπαϊκού Οργανισμού Πυρηνικών Ερευνών (CERN) (Κείμενο που παρουσιάζει ενδιαφέρον για τον ΕΟΧ)

24.6.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 161/13
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 11ης Ιουνίου 2009
   για τη σύναψη μνημονίου συμφωνίας μεταξύ της Ευρωπαϊκής Επιτροπής και του Ευρωπαϊκού Οργανισμού Πυρηνικών Ερευνών (CERN)
   (Κείμενο που παρουσιάζει ενδιαφέρον για τον ΕΟΧ)
   (2009/488/ΕΚ, Ευρατόμ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας και τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
   Εκτιμώντας τα ακόλουθα:
   
               (1)
            
            
               Στις 10 Οκτωβρίου 1994 υπεγράφη διοικητική ρύθμιση μεταξύ της Ευρωπαϊκής Κοινότητας και του Ευρωπαϊκού Οργανισμού Πυρηνικών Ερευνών (CERN),
            
         
               (2)
            
            
               Από διερευνητικές συζητήσεις προέκυψε ότι ενδείκνυται η Επιτροπή να ενισχύσει και να αναβαθμίσει τη συνεργασία με τον CERN, λαμβανομένων υπόψη των πρόσφατων εξελίξεων σε σχέση με τον Ευρωπαϊκό Χώρο Έρευνας (ΕΧΕ),
            
         
               (3)
            
            
               Ως εκ τούτου συντάχθηκε σχέδιο νέας ρύθμισης με τη μορφή μνημονίου συμφωνίας, για να καλυφθούν ζητήματα όπως η ενισχυμένη συνεργασία μέσω κοινών δραστηριοτήτων για την εδραίωση και περαιτέρω ανάπτυξη του ΕΧΕ και για την υλοποίηση και παρακολούθηση της ευρωπαϊκής στρατηγικής για τη φυσική σωματιδίων, καθώς και οι διαβουλεύσεις και η ανταλλαγή πληροφοριών σε θέματα αμοιβαίου ενδιαφέροντος, ιδίως σε σχέση με την εδραίωση και περαιτέρω ανάπτυξη του Ευρωπαϊκού Χώρου Έρευνας και με την ευρωπαϊκή στρατηγική για τη φυσική σωματιδίων, και ειδικότερα για την τελευταία, οι σχετικές επαφές με κράτη που δεν είναι μέλη του CERN.
            
         
               (4)
            
            
               Χορηγείται στην Επιτροπή διαρκές δικαίωμα να παρευρίσκεται στις συνεδριάσεις ευρωπαϊκής στρατηγικής του συμβουλίου του CERN και να λαμβάνει τον λόγο κατά τις συνεδριάσεις αυτές, ενώ διατηρείται το καθεστώς παρατηρητή στο συμβούλιο του CERN που είχε χορηγηθεί το 1985 στις Ευρωπαϊκές Κοινότητες (1).
            
         
               (5)
            
            
               Από το παρόν μνημόνιο συμφωνίας δεν προκύπτουν δημοσιονομικές συνέπειες ή έννομες υποχρεώσεις,
            
         ΑΠΟΦΑΣΙΖΕΙ:
   Άρθρο 1
   Εγκρίνεται το μνημόνιο συμφωνίας μεταξύ της Ευρωπαϊκής Επιτροπής και του Ευρωπαϊκού Οργανισμού Πυρηνικών Ερευνών (CERN) που περιλαμβάνεται στο παράρτημα. Κατά συνέπεια, το μνημόνιο αυτό θα αντικαταστήσει τη διοικητική ρύθμιση της 10ης Οκτωβρίου 1994.
   Άρθρο 2
   Ο αρμόδιος για την επιστήμη και την έρευνα Επίτροπος, κ. Janez Potočnik, υπογράφει το μνημόνιο συμφωνίας μεταξύ της Ευρωπαϊκής Επιτροπής και του Ευρωπαϊκού Οργανισμού Πυρηνικών Ερευνών εξ ονόματος της Επιτροπής.
   
      Βρυξέλλες, 11 Ιουνίου 2009.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  Απόφαση του Συμβουλίου του CERN της 27/28 Ιουνίου 1985.
   ΠΑΡΑΡΤΗΜΑ
   
      ΜΝΗΜΟΝΙΟ ΣΥΜΦΩΝΙΑΣ
      μεταξύ της Ευρωπαϊκής Επιτροπής και του Ευρωπαϊκού Οργανισμού Πυρηνικών Ερευνών
      Η Ευρωπαϊκή Επιτροπή, εφεξής καλούμενη «η Επιτροπή», και ο Ευρωπαϊκός Οργανισμός Πυρηνικών Ερευνών, διακυβερνητικός οργανισμός που εδρεύει στη Γενεύη της Ελβετίας, εφεξής καλούμενος «CERN» (από κοινού καλούμενοι εφεξής: «οι δύο πλευρές»),
      ΕΚΤΙΜΩΝΤΑΣ
      
                  —
               
               
                  τη συνθήκη για την ίδρυση της Ευρωπαϊκής Κοινότητας και τη συνθήκη για την ίδρυση της Ευρωπαϊκής Κοινότητας Ατομικής Ενέργειας, βάσει των οποίων προωθείται η συνεργασία με τρίτες χώρες ή διεθνείς οργανισμούς στο πεδίο της έρευνας, της τεχνολογικής ανάπτυξης και της επίδειξης·
               
            
                  —
               
               
                  τη σύμβαση για την ίδρυση Ευρωπαϊκού Οργανισμού Πυρηνικών Ερευνών με ημερομηνία 1 Ιουλίου 1953, όπως αναθεωρήθηκε στις 18 Ιανουαρίου 1971, εφεξής καλούμενη «η σύμβαση», και ιδίως το άρθρο ΙΙ, διά του οποίου τα συμβαλλόμενα μέρη της σύμβασης ανέθεσαν τη συνεργασία μεταξύ των ευρωπαϊκών κρατών όσον αφορά τη θεμελιώδη έρευνα στον τομέα της φυσικής των σωματιδίων, ως του κλάδου της φυσικής που ασχολείται με τα θεμελιώδη συστατικά της ύλης και τις δυνάμεις που επενεργούν επ’ αυτών, συμπεριλαμβανομένης της διεθνούς συνεργασίας, στο CERΝ·
               
            
                  —
               
               
                  τα προγράμματα-πλαίσια δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας·
               
            
                  —
               
               
                  την Πράσινη Βίβλο του 2007 σχετικά με τις νέες προοπτικές για τον Ευρωπαϊκό Χώρο Έρευνας (ΕΧΕ) (1), η οποία καλεί για μεγαλύτερη συνεργασία και ενισχυμένη σύμπραξη με διακυβερνητικούς ερευνητικούς οργανισμούς όπως το CERN (2), ιδίως όσον αφορά τον προγραμματισμό της έρευνας, την κατάρτιση και την κινητικότητα των ερευνητών, τις ερευνητικές υποδομές, τη διανοητική ιδιοκτησία και τη διεθνή συνεργασία·
               
            
                  —
               
               
                  την ευρωπαϊκή στρατηγική για τη φυσική σωματιδίων που εγκρίθηκε ομόφωνα στις 14 Ιουλίου 2006,
                  
                              —
                           
                           
                              βάσει της οποίας το συμβούλιο του CERN (3) καθορίζει, ενημερώνει και παρακολουθεί την ευρωπαϊκή ερευνητική στρατηγική για τη φυσική σωματιδίων, είτε βασίζεται στην επιτάχυνση είτε όχι, η οποία περιλαμβάνει την εκπροσώπηση των κρατών μελών του CERN στις συζητήσεις με άλλες χώρες και περιοχές του κόσμου όσον αφορά, μεταξύ άλλων, τις ερευνητικές υποδομές για τη φυσική σωματιδίων,
                           
                        
                              —
                           
                           
                              και η οποία αναγνωρίζει την ανάγκη ενίσχυσης των σχέσεων μεταξύ του CERN και της Ευρωπαϊκής Ένωσης σε θέματα συναφή με την προαναφερόμενη στρατηγική·
                           
                        
            
                  —
               
               
                  τις νέες οργανωτικές δομές που εγκρίθηκαν από το συμβούλιο του CERN τον Σεπτέμβριο 2007 και τον Μάρτιο 2008 για τον ορισμό, την ενημέρωση και την παρακολούθηση της ευρωπαϊκής στρατηγικής (CERN/2732/rev και CERN/2779) και οι οποίες περιλαμβάνουν ειδικές «συνεδριάσεις ευρωπαϊκής στρατηγικής» του συμβουλίου του CERΝ·
               
            ΑΝΑΓΝΩΡΙΖΟΝΤΑΣ
      Τις αντίστοιχες αρμοδιότητες των δύο πλευρών στους προαναφερόμενους τομείς, οι οποίες αλληλοενισχύονται,
      ΑΠΟΦΑΣΙΣΑΝ ΤΑ ΑΚΟΛΟΥΘΑ:
      
                  1.
               
               
                  Οι δύο πλευρές προτίθενται να συνεργαστούν, λαμβάνοντας δεόντως υπόψη τις αντίστοιχες αρμοδιότητές τους, για την εδραίωση και περαιτέρω ανάπτυξη του Ευρωπαϊκού Χώρου Έρευνας, ιδίως όσον αφορά τον προγραμματισμό της έρευνας, την κατάρτιση και την κινητικότητα των ερευνητών, τις ερευνητικές υποδομές, τη διαχείριση της διανοητικής ιδιοκτησίας και τη διεθνή συνεργασία. Για το σκοπό αυτό, μπορούν να αναπτύσσουν κοινές δραστηριότητες.
               
            
                  2.
               
               
                  Οι δύο πλευρές προτίθενται να συνεργαστούν, λαμβάνοντας δεόντως υπόψη τις αντίστοιχες αρμοδιότητές τους, όσον αφορά την παρακολούθηση και την υλοποίηση της ευρωπαϊκής στρατηγικής για τη φυσική σωματιδίων. Για το σκοπό αυτό, μπορούν να αναπτύσσουν κοινές δραστηριότητες.
               
            
                  3.
               
               
                  Οι δύο πλευρές, λαμβάνοντας δεόντως υπόψη τις αντίστοιχες αρμοδιότητές τους και τα θεσμικά και επιχειρησιακά πλαίσια, θα ενημερώνονται και θα διαβουλεύονται μεταξύ τους, ανάλογα με την περίπτωση, για θέματα αμοιβαίου ενδιαφέροντος, ιδίως σε σχέση με την εδραίωση και περαιτέρω ανάπτυξη του Ευρωπαϊκού Χώρου Έρευνας και με την ευρωπαϊκή στρατηγική για τη φυσική σωματιδίων, και ειδικότερα για την τελευταία, για τις σχετικές επαφές με κράτη που δεν είναι μέλη του CERN.
               
            
                  4.
               
               
                  Με την επιφύλαξη των εσωτερικών του διαδικασιών, το συμβούλιο του CERN θα χορηγήσει στην Επιτροπή διαρκές δικαίωμα να παρευρίσκεται στις συνεδριάσεις ευρωπαϊκής στρατηγικής και να λαμβάνει τον λόγο κατά τις συνεδριάσεις αυτές.
               
            
                  5.
               
               
                  Διατηρείται το καθεστώς παρατηρητή στο συμβούλιο του CERN που είχε χορηγηθεί το 1985 στις Ευρωπαϊκές Κοινότητες (4).
               
            
                  6.
               
               
                  Η Επιτροπή θα χορηγήσει στον CERN το δικαίωμα να προτείνει υποψηφίους για συμμετοχή σε σχετικές ομάδες εμπειρογνωμόνων και σε συμβουλευτικά όργανα. Οι εν λόγω εμπειρογνώμονες θα διορίζονται από την Επιτροπή με την επιφύλαξη των εσωτερικών της κανονισμών και διαδικασιών.
               
            
                  7.
               
               
                  Οι δύο πλευρές θα καθορίσουν σημεία επαφής και μηχανισμούς επικοινωνίας για την επίτευξη του στόχου που προβλέπεται από το παρόν μνημόνιο συμφωνίας.
               
            
                  8.
               
               
                  Οι δύο πλευρές θα συνεδριάζουν μία φορά το έτος, για να καταγράφουν την πρόοδο των εργασιών και ενδεχομένως να συζητούν περαιτέρω τρόπους διεύρυνσης της αμοιβαίας συνεργασίας, συμπεριλαμβανομένων των κοινών δραστηριοτήτων, ή για να διερευνούν τις δυνατότητες συνεργιών.
               
            
                  9.
               
               
                  Οι δύο πλευρές θα συμφωνούν για τα ζητήματα που σχετίζονται με την ερμηνεία και την εφαρμογή του παρόντος μνημονίου συμφωνίας.
               
            
                  10.
               
               
                  Η διοικητική ρύθμιση της 10ης Οκτωβρίου 1994 αντικαθίσταται από το παρόν μνημόνιο συμφωνίας.
               
            
         Συντάχθηκε εις διπλούν στις Βρυξέλλες την 17η Ιουνίου 2009.
         
            
               Για τον CERN
            
            Torsten ÅKESSON
            
               Πρόεδρος του συμβουλίου του CERN
            
            Rolf-Dieter HEUER
            
               Γενικός Διευθυντής του CERN
            
         
         
            
               Για την Ευρωπαϊκή Επιτροπή
            
            Janez POTOČNIK
            
               Μέλος της Επιτροπής
            
         
      
   
   
      (1)  «Η Πράσινη Βίβλος για τον Ευρωπαϊκό Χώρο Έρευνας» αναφέρεται στην Πράσινη Βίβλο της Επιτροπής «Ευρωπαϊκός Χώρος Έρευνας: Νέες προοπτικές», η οποία εκδόθηκε στις 4 Απριλίου 2007 [COM(2007) 161 τελικό].
   
      (2)  Διοικητική συμφωνία μεταξύ Επιτροπής και CERN υπεγράφη στις 10 Οκτωβρίου 1994.
   
      (3)  Το συμβούλιο του CERN είναι το όργανο λήψης αποφάσεων του CERN, το οποίο καθορίζει την πολιτική του οργανισμού σε επιστημονικά, τεχνικά και διοικητικά θέματα (άρθρο V της σύμβασης).
   
      (4)  Στις Ευρωπαϊκές Κοινότητες είχε χορηγηθεί καθεστώς παρατηρητή στο συμβούλιο του CERN με απόφαση του τελευταίου στις 27/28 Ιουνίου 1985.